Diari Oficial de la Generalitat Valenciana


Sumari del DOGV 5155, del 15-12-2005 (2005/13707)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc entre la Generalitat Valenciana i l'Ajuntament de València en matèria de societat de la informació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13035


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Infraestructures i Transport
    * València
    * tecnologia de la informació
    * cooperació administrativa
    * sistema d'informació
    * administració local

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni marc entre la Generalitat Valenciana i l'Ajuntament de València en matèria de societat de la informació. [2005/F13421]
  
Subscrit, després de la tramitació prèvia reglamentària, entre la Generalitat Valenciana i l'Ajuntament de València, el 13 d'octubre de 2005, un conveni marc en matèria de societat de la informació, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0697/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
Conveni marc entre la Generalitat Valenciana i l'Ajuntament de València en matèria de societat de la informació
  
València, 13 d'octubre de 2005
  
Reunits
  
D'una banda, Rita Barberá Nolla, alcaldessa de València, en nom i representació de l'Ajuntament de València, facultada per a la firma del present conveni en virtut de l'acord de la Junta de Govern Local de 17 de juny de 2005, assistida pel secretari titular de l'òrgan de suport a la Junta de Govern Local de la corporació Francisco Javier Vila Biosca, que actua en representació de l'ajuntament, atribució que té conferida de conformitat amb el que disposa l'article 124.4.a) de la Llei 7/1985, de 2 d'abril, Reguladora de les Bases del Règim Local, introduït per la Llei 57/2003, de 16 de desembre, de Mesures per a la Modernització del Govern Local.
  
Per l'altra, José Ramón García Antón, conseller d'Infraestructures i Transport, que actua en nom i representació de la Generalitat Valenciana, i especialment facultat per a este acte per Acord del Govern Valencià de 29 de juliol de 2005.
  
Les dos parts declaren posseir capacitat legal suficient per a atorgar el present conveni i s'hi reconeixen mútuament, i, a l'efecte,
  
Exposen
  
Les administracions públiques s'enfronten a un enorme canvi fruit de la globalització i dels imperatius que planteja una nova economia basada en el coneixement. Els dits canvis afecten tots els àmbits de la vida de les persones i exigixen una transformació radical de l'economia nacional i europea. En vista del que s'ha exposat anteriorment, la Unió Europea, en les passades cimeres de Lisboa i de Niça de l'any 2000, es va fixar un nou objectiu estratègic per a la pròxima dècada: «convertir-se en l'economia basada en el coneixement més competitiva i dinàmica del món».
  
Dins del vigent marc de les competències assignades a les distintes administracions, els governs locals poden participar i han de participar en este nou objectiu estratègic de la UE, creant un ambient favorable a la innovació empresarial i a l'adaptació dels ciutadans al nou entorn, a través de distintes polítiques, dirigides al ciutadà i a l'economia del municipi. A més, els ajuntaments també poden convertir-se en exemple de canvi, innovant directament en les estructures municipals amb millores en els servicis al ciutadà.
  
La innovació ha d'orientar-se cap a la recerca dels avantatges comparatius endògens de la ciutat, que permeten convertir la localitat en una zona de creixement econòmic, generació i estabilitat en l'ocupació i augment de la qualitat de vida del ciutadà. La societat de la informació s'ha convertit en una realitat davant de la qual les ciutats, els ciutadans i els agents econòmics i socials que hi conviuen han d'oferir una resposta.
  
Per la seua banda, l'Ajuntament de València ha demostrat una important i històrica implicació en la promoció i l'ús de tecnologies de la informació i comunicació en l'àmbit urbà, així com en l'eradicació de la bretxa digital a través de projectes com Valencia Ya. Així mateix, s'enfronta de forma especial a un esdeveniment esportiu d'abast internacional com és l'America's Cup 2007, que incrementa la seua necessitat d'adequació tecnològica dins d'este procés, accelerant la implementació d'una línia de treball que aborda el repte de desenvolupar projectes d'innovació en l'àmbit de les tecnologies de la informació i les telecomunicacions.
  
D'altra banda, la Conselleria d'Infraestructures i Transport, de conformitat amb el Decret 8/2004, de 3 setembre, del president de la Generalitat, en virtut del qual s'assignen a la Conselleria d'Infraestructures i Transport les competències en matèria telecomunicacions, i amb el Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, la Secretaria Autonòmica de Telecomunicacions i Societat de la Informació té la direcció, l'impuls i el desplegament de les polítiques del Govern Valencià en matèria de telecomunicacions i societat de la informació, i exercix les competències que legalment té atribuïdes a l'efecte.
  
Dins d'este marc de competències, el Govern Valencià va presentar el 12 de maig de 2004 la iniciativa estratègica Avantic 2004-2010 en matèria de telecomunicacions avançades i de societat tecnològica i del coneixement. Dins del dit planejament, el Pla Estratègic Valencià de Telecomunicacions Avançades (PEVTA) se centra tant en les xarxes i infraestructures com en els servicis de telecomunicacions avançades, i el Pla Estratègic per a la Consolidació de la Societat Tecnològica i del Coneixement a la Comunitat Valenciana (PETIC), es reserven tots els aspectes relacionats amb el comerç electrònic, teletreball, i-administració, capacitació, gestió del coneixement, etc., i, en general, amb la dinamització de l'ús de les tecnologies de la informació i la comunicació.
  
Els programes d'actuació d'este conveni es definixen en aquelles àrees de mutu interés per a les dos entitats, específicament enfocades al ciutadà, a l'empresa i a la mateixa administració.
  
Donades les competències atribuïdes a la Generalitat Valenciana i amb l'objecte de coordinar i aprofitar amb criteris d'eficàcia i eficiència els recursos dels sectors públics valencians, així com la realització coordinada de la gestió, el seguiment i l'avaluació d'esta política, les dos institucions estan interessades a subscriure el present conveni.
  
Per tot això acorden subscriure el present conveni d'acord amb les següents:
  
Clàusules
  
Primera. El present conveni té com a finalitat estretir les relacions entre l'Ajuntament de València i la Generalitat Valenciana, unir esforços i establir programes i línies d'actuació que canalitzen i incrementen l'acció pública de les dos administracions en matèria de societat de la informació dirigida a la societat valenciana, amb el compromís de col·laborar especialment en els punts següents:
  
- Potenciar la conscienciació, la promoció i la formació de l'ús de les tecnologies de la informació entre els ciutadans, el teixit empresarial i la mateixa administració pública.
  
- Accelerar l'entrada dels ciutadans en Internet facilitant l'accés a infraestructures i contribuint a millorar la situació actual en la dinamització de l'oferta de continguts i servicis de banda ampla i la major presència de l'accés a Internet de qualitat.
  
- Contribuir a la integració social reduint la bretxa digital i facilitant l'accés a les noves tecnologies d'aquells col·lectius amb major risc d'exclusió digital, com a vehicle per a aconseguir la seua inserció en el teixit productiu incrementant la seua competitivitat.
  
- Fomentar l'administració electrònica, incorporant més servicis de valor afegit per al ciutadà i promovent la utilització intel·ligent d'Internet i impulsant la multicanalitat en l'administració.
  
- Impulsar l'ús de les noves tecnologies d'accés i del seu desplegament per a promoure el subministrament sobre diverses plataformes tecnològiques (xarxes guiades, xarxes radioelèctriques o sense fil).
  
- Analitzar la possibilitat de presentar projectes conjunts (Generalitat i ajuntament) en el pròxim programa marc de la UE, especialment en el camp temàtic prioritari denominat Ciutadans i Administració en l'Europa del Coneixement.
  
- Totes les altres que siguen considerades d'interés mutu, dins de les disponibilitats de les parts i de les activitats que constituïxen l'objecte del present conveni marc.
  
Segona. El compromís mutu de facilitar esta col·laboració es farà sempre tenint en compte la normativa general i particular que hi ha establida en cada una de les institucions per als seus plans i activitats en la matèria.
  
Tercera. Per a la coordinació i l'execució del present conveni la Conselleria d'Infraestructures i Transport i l'Ajuntament de València establiran una comissió de seguiment d'este conveni, formada pels representants de cada entitat, que en cada ocasió es designen a l'efecte i que podran reunir-se amb la periodicitat que es determine, a fi de realitzar el disseny i el seguiment dels treballs que es desenvolupen.
  
Quarta. S'establix que les accions es concretaran dins del marc general d'este conveni en forma de convenis específics de desenvolupament que seran subscrits per les parts amb detall de la descripció, el pressupost i el cronograma de les accions que s'han de desenrotllar.
  
En qualsevol cas, per part de la Generalitat Valenciana, s'atribuïxen a la Conselleria d'Infraestructures i Transport, a través de la Secretaria Autonòmica de Telecomunicacions i Societat de la Informació, les funcions i competències necessàries per al ple i eficient desenvolupament del present conveni marc.
  
Cinquena. El present conveni entrarà en vigor en el moment de la seua firma i la seua vigència serà de tres anys, renovables per períodes iguals per acord tàcit. L'incompliment de qualsevol de les clàusules d'este conveni podrà donar lloc a la seua rescissió.
  
En compliment del que disposa l'article 7.3 del Decret 20/1993, de 8 de febrer, pel qual es regula el registre de convenis i s'establix el règim juridicopressupostari dels convenis que subscriga la Generalitat Valenciana, el Govern Valencià podrà procedir a la rescissió del present conveni quan les prestacions d'este no siguen efectuades.
  
I perquè així conste es firma el present conveni, en quatre exemplars, al lloc i en la data indicats anteriorment.
  
L'alcaldessa de València: Rita Barberá Nolla.
  
El conseller d'Infraestructures i Transport: José Ramón García Antón.
  
Davant meu, el secretari titular de l'Òrgan de Suport a la Junta de Govern Local: Francisco Javier Vila Biosca.